**A Kabai Hímző Szakkör kiállításának megnyitója**

2016. április 11. 16. óra

Tisztelt Közönség!

Kedves Alkotók, Szakköri Tagok!

A Kézműves Alapítvány kuratóriuma és jelen lévő elnöke, Hunyadi Sándor nevében is szeretettel és megbecsüléssel köszöntöm a Kabai hímző szakkör minden tagját és vezetőjét Molnár Tiborné Magdikát, Király Zsiga díjas hímző népi iparművészt. Köszöntöm a gondos fenntartó, a Minősített Közművelődési Intézményt, a Mácsai Sándor művelődési Ház vezetőjét Vágó Emesét és kedves munkatársait.

Megtisztelő, hogy én nyithatom meg a szakkör legújabb kiállítását.

Még élénken él bennem a tavalyi szép jubileumi ünnep, az a csodálatos és gazdag kiállítás, amit akkor láthattunk.

Hogy azóta is szorgalmasan dolgoznak, alkotnak a szakkör tagjai, mi sem bizonyítja jobban, mint ez a mostani bemutató.

Kedves Közönség!

Talán a véletlen hozta így, talán nem, de egy többszörösen ünnepi napon kerül sor e kiállítás megnyitására. Ma van ugyanis József Attila születésnapja (1905-ben ezen a napon született).

Ez a nap ugyanakkor 1964 óta a Magyar Költészet Napja.

Ha máskor nem is, de legalább a mai napon érdemes kézbe venni József Attila verseskötetét és elolvasni vagy megtanulni egy-egy versét.

Aki ezt megteszi, biztosan nemesül a lelke és gazdagabb lesz érzésvilága.

„Versem azé, ki szívem versbe kérte és nékem elég a barátság érte.” – írta a költő. (*Egy vak ember sír* - töredékek)

Úgy gondolom, hogy az itt kiállítók is vallják ezt a József Attila-i gondolatot.

Hiszen számunkra is a legszebb köszönet, ha megtekintik munkáikat.

Tisztelt Közönség!

Azok a hölgyek, akiknek alkotásait itt körülöttünk láthatjuk, elismert emberek.

A város, ahol élnek, becsüli kezük munkáját és ha megjelennek pályázatokon, bemutatókon, vagy más települések kiállításain, ugyancsak elismerés övezi őket.

Az elmúlt esztendőben több pályázaton is eredményesen vettek részt:

Nagykanizsán a tardi keresztszemes hímzésükkel 2. helyezést értek el. Berettyóújfaluban az országos pályázaton sárközi és békési vászonhímzéseiket láthatta a közönség és az Országos Népművészeti Kiállításon, Budapesten a sárközi és békési, valamint a komádi hímzéseiket állították ki.

Most pedig – ahogy a szakkör vezetőjétől értesültem - buzsáki hímzésekkel készülnek a Kiss Jankó Bori hímző pályázatra.

Ebben az évben 46 éves a Kabai Hímző Szakkör. Ez alatt a 46 év alatt számtalan értéket hoztak létre. Olyanokat, amikkel hímzés kultúránk hagyományait éltették tovább. Az általuk készített hímzésekkel nemcsak saját maguknak szereztek örömöt, hanem azoknak is, akik megnézték kiállításaikat.

Hagyomány, hogy minden évben bemutatják itt a Művelődési Házban az új termést, az elmúlt esztendőben készült munkáikat. Így van ez most is.

Ezen a kiállításon az előbbiekben említett pályázatokon szerepelt hímzéseket is elénk tárják, hogy a kabai közönség is megtekinthesse azokat.

Ezen kívül debreceni szűrhímzést és debreceni kis bundahímzést is láthatunk az elmúlt évben készültekből.

Öröm nézni, hogy milyen tisztaság, szépség és harmónia sugárzik ezekből a munkákból! A különböző színek, a míves öltések, a találékony megoldások, az együttes hatás! Mind, mind követésre és elismerésre méltó.

Az ügyes kezű asszonyok az évek során megtanulták a legkülönbözőbb tájegységek hímzés kultúráját, de többen foglalkoznak még másfajta kézimunkákkal is.

Így láthatjuk a Debrecenben élő, de kabai születésű Nagy Istvánné szakmai vezetésével, a szakköri tagok egy része által készített szép varrott csipkéket.

Már két éve folyamatosan tanulják ezt a kézimunkát és lám itt az eredménye. A folytatáshoz sok örömöt és kitartást kívánok.

De vannak, akik gobelint is varrnak és az ő legszebb képeik is itt vannak a kiállításon.

Mindezekből érzékelhető, hogy a Kabai Hímző Szakkör milyen sokszínű tevékenységet végez. De nemcsak alkotnak, hanem közösségi életük is élményekkel teli. Egyszóval lakóhelyük számára példa mindaz, amit csinálnak és példa, ahogyan élnek. Továbbra is köszönetet és megbecsülést érdemelnek.

Kedves Közönség!

E kiállító térben a szakkör munkái mellett megtekinthetők még Felber Edina tűzzománc képei is. Szeretettel köszöntöm Edinát,aki vállalva a nagy utat Franciaországból, most itt van velünk .

Egy másfajta művészeti ág, másfajta, keményebb, a tűzben formált világ jelenik meg képein.

Felber Edina így emlékezett vissza a tűzzománccal való első találkozására:

„Kb. 6. osztályos voltam, amikor barátnőmmel ellátogattunk tűzzománc szakkörre Bobonkáné Papp Antóniához. Ott láttam meg először a "csodát" a zománc és a tűz egyesülését. Vele készítettem el életem első tűzzománc képét a pillangókat. Gyerekként és most is ugyan olyan kíváncsisággal várom a kemence ajtó kinyitását, hogy meglássam mi sül ki a képeimből.”
Most mi is láthatjuk mi sült ki a képeiből.

A debreceni születésű jelenleg Párizsban élő fiatal alkotó egy korábbi kabai pályázat által került kapcsolatba a várossal, a kabai emberekkel, amit nagyon megkedvelt. Megszerette Kabát, a Bánszky Pál alkotókört, melynek 2 éve maga is tagja.

Felber Edina a különböző művészeti ágak iránt nyitott, rendkívül kreatív alkotó, hiszen a tűzzománc mellett kipróbálta a selyemkép festést, a rajzolást, az akril festést is. Már kétszer szerepeltek munkái a Debreceni Őszi Tárlaton.

Fogadják szeretettel mostani bemutatkozását.

Tisztelt Kiállítás Látogatók!

Úgy gondolom valamennyien jó érzéssel és elismeréssel köszönthetjük a mai kiállítás minden alkotóját, hiszen olyan értékeket hoztak létre mindannyiunk örömére, amik által nem csak ők, hanem mi látogatók is gazdagodhatunk. Gazdagodunk lélekben és örülhetünk annak, hogy vannak környezetünkben olyan nagyszerű emberek, akik őrzik, átörökítik a magyar népművészet, a népi kézművesség hagyományait.

Ezekkel az alkotásokkal jó együtt lenni, együtt élni. Ez azért van, mert ez a mi kultúránk része, a magyar tárgyi kultúra, amire a mai globalizálódó világban nagyon vigyáznunk kell.

De büszke lehet Kaba, illetve a város minden lakója is arra, hogy ilyen értékteremtő emberek élnek és dolgoznak a településen.

Kedves alkotók!

Ezt a tudást a hagyományok ápolásának, a közösségi létnek az örömét, élmé-nyét adják át minél több fiatalnak, hogy legyen folytatása évtizedek múlva is.

Megragadva az alkalmat, szíves figyelmükbe ajánlom a Kézműves Alapítvány honlapját, ahol a szakkör mostani és korábbi kiállításáról és a megye kézműveseiről és sok más eseményről, pályázatról tájékozódhatnak, találhatnak híreket, fotókat, filmeket.

Kívánok további sikeres alkotómunkát és kellemes együttléteket, jó egészséget mindnyájuknak.

A kiállítást ezekkel a gondolatokkal nyitom meg. Leljék örömüket benne!

Kaba, 2016.április 11.

 Dr. Tar Károlyné

alapító-kurátor

 Kézműves Alapítvány